TITTEL Skal bruke gründerstemmen 

INGRESS Bahamas, Zimbabwe, Mongolia og Australia.  Klarer du å finne fellesnevner her? Ikke? Heng med.

TEKST OG FOTO Jan-Are Hansen

- Jeg tror dette blir veldig interessant. Og ikke minst spennende. Jeg gleder meg til å ta fatt på styrejobben.
Ingrid Volden Smehagen (29), nyvalgt styremedlem i Næringsforeningen i Trondheim (NIT), smiler og myser ut fra takterrassen i øverste etasje på DIGS i midtbyen. Det er her Dreamknit - gründerbedriften  hun og venninnen Marte Stenvaag etablerte i 2021 - har hovedkvarter i dag. Det som startet som et enkelt prosjekt har i dag vokst til sju ansatte.
- En spennende reise?
- Å ja. Og ikke minst en fantastisk lærerik reise. Da vi startet var vi nok lykkelig uvitende om kompleksiteten i prosjektet Dreamknit. Men vi har hatt trua på ideen vår hele veien, sier Smehagen til Midtpunkt.

Strikking og Indøk
Veldig kort fortalt er Dreamknit en digital plattform der brukerne kan utvikle og utforme sine egne strikkemønstre og design.
- Vi pleier å si at vi kombinerer teknologi med kreativitet. Løsningene våre gjør det lettere for brukerne å skape egne, unike strikkeprosjekter,  forteller Smehagen engasjert.
- Strikking og bruk av digital teknologi er vel ikke ord som øyeblikkelig klinger i hop?
- Det kan du kanskje si. Noe av det viktigste for oss siden vi startet å jobbe med Dreamknit, har vært å skape et verktøy som er intuitivt, enkelt og tilgjengelig å anvende uansett hvem brukeren er. Kompleksiteten i  strikkeprosjektet er helt og holdent opp til personen som skal strikke. Dreamknit er først og fremst en teknologibedrift som legger til rette for de beste løsningene, sier Smehagen som er utdannet sivilingeniør i  industriell økonomi og teknologiledelse (Indøk) ved NTNU. Hun er født og oppvokst i Orkdal.
- Var du en ivrig strikker selv før du gründet Dreamknit?
Smehagen smiler godt.
- Egentlig ikke. Men strikking er mye matematikk, og da kommer ingeniørutdanningen min godt med.
- Du har valgt en litt annen vei enn andre Indøk-studenter?
- Absolutt. Jeg har alltid ønsket å bygge noe selv. Noe av det som trigger meg mest er å skape noe konkret. Det er veldig kort vei fra fra handling til resultat når man er gründer, sier hun til Midtpunkt.

Innovasjon i Trøndelagsregionen
Og det er nettopp denne skapertrangen - å bygge en bedrift fra bunn - hun skal ta med seg inn i styrerommet til Næringsforeningen.
- Jeg er opptatt av innovasjon og hvordan vi som region kan gjøre det lettere og mer attraktivt for bedrifter å etablere seg her. En relevant og spennende plass å starte karrieren sin. Synliggjøre mulighetene, spesielt for de som er  unge og nye i arbeidslivet, rett og slett. Jeg vil også fokusere på at regionen beholder kompetansen etter endt utdanning. 
- Stoppe "brain drain" fra Trøndelag?
- Ja. Veldig mange av de som jeg studerte Indøk med har reist sørover. At folk flytter på seg er selvfølgelig naturlig, men Trondheim kan bli mye flinkere til å beholde høyt utdannet kompetanse, uansett om de velger å starte fra scratch som gründere, eller om de velger mer tradisjonelle retninger, sier Smehagen.
- Har du vært aktiv i Næringsforeningen tidligere?
- Jeg har deltatt på mange av fagrådet Ung Arena sine møter og arrangementer, forklarer hun.
- Har du noen styrerfaring fra før?
- Jeg sitter i styret til Orkla Sparebank.

Strikker over hele jorda
Inne i kontorene til Dreamknit i tredje etasje på DIGS er det lav, summende aktivitet. Teknologisjef Anneli, fullstack-utvikler Mathias og back-end lead Sebastian, driver med koding av plattformen til Dreamknit. Systemene videreutvikles og holdes i gang. Markedsføringssjef Lena sikrer nye kunder.
- Har dere mange konkurrenter som leverer lignende løsninger som Dreamknit?
- Det finnes en del ute i verden, men vi har gått forbi mange av dem, smiler Smehagen og fortsetter:
- Men konkurrenter er jo bra, det viser at det er et marked der, legger hun til.
- Det norske markedet er fremdeles størst?
- Ja, men vi har også meget god vekst i blant annet Tyskland og USA, forklarer Smehagen.
På veggen bak henne henger et verdenskart. Små knappenåler - drøyt 110 i tallet - dekker hele kartet. 
...Bahamas, Zimbabwe, Mongolia og Australia...
- De indikerer hvor vi har betalende kunder, smiler Smehagen.

BILDETEKST
Smehagen0001-0002: Strikkeinnovatør og styremedlem. Ingrid Volden Smehagen (29) er nyvalgt styremedlem i Næringsforeningen i Trondheim (NIT). Hun er CEO i gründerbedriften Dreamknit.

Smehagen0003: Kunder over hele kloden. Siden oppstarten i 2021 har Dreamknit betalende kunder i over 110 land.

FAKTABOKS
- Ingrid Volden Smehagen (29) er nytt styremedlem i Næringsforeningen i Trondheim (NIT).
- CEO og medgründer i Dreamknit.
- Utdannet sivilingeniør i  industriell økonomi og teknologiledelse ved NTNU.
- Har styreerfaring fra Orkla Sparebank.